طاسہ

طاسہ اصل میں RNase III خاندان سے تعلق رکھنے والا ایک رائبومرمرہ (ribo-nucle-ase) ہے جو ذوطاقین ارنا (dsRNA) اور پیش خرد ارنا یا miRNA کو چھوٹے ٹکڑوں میں کاٹتا ہے ۔ اسے انگریزی میں dicer کہا جاتا ہے۔ یعنی یوں سمجھا جاسکتا ہے کہ یہ ایک ایسا خامرہ ہے کہ جو ارنا سالمات کی طویل زنجیر کو کاٹ کاٹ کر چھوٹے چھوٹے ٹکڑے کر دیتا ہے، اس کے کیے ہوئے چھوٹے ٹکڑوں کی طوالت 20 تا 25 زوج قواعد اور یا نیوکلیوٹائڈ ہوا کرتی ہے جن میں عام طور پر '3 سرے پر دو زوج قواعد کا ایک تاقہ (overhang) پایا جاتا ہے۔ ان کٹے ہوئے چھوٹے ٹکڑوں کو بسیط متداخل ارنا (small interferring RNA) کہا جاتا ہے اور اس کا اختصار siRNA مستعمل ہے۔

ساحات 
طاسہ کے سالمے میں دو اہم RNase III اور ایک پاز (PAZ) نامی ساحات (domains) ہوتی ہیں۔ اور طاسہ سالمے کی ان دونوں ساحات کے مابین فاصلے کا تعین وصیلہ حلز (connector helix) کے زاویئے پر منحصر ہوتا ہے، اسی فاصلہ سے اس خامرے کے کاٹے ہوئے ارنا (RNA) کے ٹکڑوں کی لمبائی کا تعین کیا جاتا ہے۔

دریافت 
طاسہ کو سب سے پہلے Cold Spring Harbor Laboratory کے ایک تحقیقدان طالب علم Emily Bernstein نے دریافت یا شناخت کیا تھا اور اس کی یہ تحقیق 2001 میں طبی جریدہ نیچر میں شائع ہوئی تھی، اسی نے اس کا نام Dicer تجویز کیا تھا جس کی وجہ یہ تھی کہ اس کو اس کے افعال میں ذوطاقین ارنا کو طاس (dicing) کرنے کی سی مماثلت محسوس ہوئی تھی۔

افعال و راہ 
طاسہ، ارنا تداخل راہ (RNA interference pathway) کے پہلے مرحلے کو حفز (catalyze) کرتا ہے اور ارنا مائلی سکوتی مختلط (RNA-induced silencing complex) کی تشکیل کرتا ہے۔ طاسہ کی ساخت کو سمجھنے کے بعد یہ بات سمجھنے میں بہت سہولت اور معاونت ملی کہ کس طرح خلیات اپنے افعال کے دوران سکوت وراثہ (gene silencing) کے عمل کو استعمال کرتے ہیں اور کس طرح صرف منتخب وراثوں کو ہی بند کردیتے ہیں جبکہ باقی وراثے اپنا فعل انجام دیتے رہتے ہیں، اس سلسلے میں Jennifer A. Doudna کے گروہ  نے طاسہ کا ایک سہ ابعادی خاکہ مکمل طور پر تیار کیا اور یہ بات سامنے آئی کہ یہ محض ایک خامرہ ہی نہیں ہے بلکہ یہ دیگر تضبیطی افعال بھی انجام دیتا ہے۔ جب طاسہ، ارنا کی بڑی زنجیر یا سالمے کو چھوٹے قطعات میں شق کرتا ہے تو یہ چھوٹے قطعات ارنا تداخل راہ کا آغاز کرتے ہیں اور اسی راہ کے دوران سکوت وراثہ کا فیصلہ ہوتا ہے (حوالہ 5)۔

اہمیت 
طاسہ چونکہ ارنا کی راہ کو (اور بالواسطہ طور پر سکوت وراثہ) کو تضبیط کرنے والا ایک سالمہ ہے لہذا اس کے استعمال کے امکانات لامحدود ہیں۔ اس کو نئی ادویات کی تلاش میں بھی استعمال کیا جاسکتا ہے اور وراثی معالجہ میں بھی۔ سکوت وراثہ کا عمل، اس قدر اہم ہے کہ اس کی مدد سے سرطان کے علاج کی جانب پیشرفت کے بہت سے امکانات ہیں، چونکہ سرطان میں ان وراثوں کو کہ جو وراثہ الورم کے طور پر کام کرتے ہیں یا وہ وراثے کہ جنکی تعبیر وراثہ کی مقدار سرطان کے مرض میں بڑھ جاتی ہے انکو مخصوص انداز میں سکوت وراثہ کے عمل سے خاموش کیا جاسکتا ہے۔

حوالہ جات و بیرونی روابط 

ارنا تداخل
لحمیات